2017. gada 8. maijā Rīkojums Nr. 220

Rīgā (prot. Nr. 22  3. §)

**Par telpu Krustabaznīcas ielā 9, Rīgā, nodošanu bezatlīdzības lietošanā**

**biedrībai "Brāļu kapu komiteja"**

 1. Saskaņā ar Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 5. punktu un ceturto daļu, kā arī lai nodrošinātu likuma "Par Latvijas Republikas valdības un Krievijas Federācijas valdības vienošanos par Latvijas apbedījumu statusu Krievijas Federācijas teritorijā un Krievijas apbedījumu statusu Latvijas Republikas teritorijā" 2.1 pantā minēto uzdevumu izpildi, Aizsardzības ministrijai nodot biedrībai "Brāļu kapu komiteja" (reģistrācijas Nr. 40008004852, juridiskā adrese – Krustabaznīcas iela 9, Rīga) (turpmāk – biedrība) bezatlīdzības lietošanā telpu Nr. 34, 35, 36 un telpas Nr. 37 daļu Krustabaznīcas ielā 9, Rīgā (būves kadastra apzīmējums 01000910090001, telpu grupas kadastra apzīmējums 01000910090001002), ar kopējo platību 66,57 m2 (telpu bilances vērtība uz 2017. gada 1. janvāri ir 16 829,67 *euro*) (turpmāk – telpas).

2. Telpas biedrībai tiek nodotas bezatlīdzības lietošanā uz nenoteiktu laiku, bet ne ilgāk, kā ir spēkā 2010. gada 10. decembrī noslēgtais Aizsardzības ministrijas un biedrības deleģēšanas līgums par likuma "Par Latvijas Republikas valdības un Krievijas Federācijas valdības vienošanos par Latvijas apbedījumu statusu Krievijas Federācijas teritorijā un Krievijas apbedījumu statusu Latvijas Republikas teritorijā" 2.1 pantā minēto uzdevumu izpildi.

3. Aizsardzības ministrijai noslēgt līgumu par telpu nodošanu bezatlīdzības lietošanā (turpmāk – līgums).

4. Aizsardzības ministrijai līgumā iekļaut šādus noteikumus:

4.1. telpas biedrībai tiek nodotas bezatlīdzības lietošanā, lai nodrošinātu šā rīkojuma 2. punktā minētajā deleģēšanas līgumā iekļauto uzdevumu izpildi;

4.2. biedrība nodod telpas Aizsardzības ministrijai un līgums tiek izbeigts, ja tiek izbeigts šā rīkojuma 2. punktā minētais deleģēšanas līgums;

4.3. biedrība par saviem līdzekļiem norēķinās par saņemtajiem komunālajiem pakalpojumiem, nodrošina telpu uzkopšanu un proporcionāli atlīdzina nekustamā īpašuma nodokli;

4.4. Aizsardzības ministrijai ir tiesības:

4.4.1. vienpusēji atkāpties no līguma, rakstiski informējot biedrību vismaz 30 dienas iepriekš, ja bezatlīdzības lietošanā nodotās telpas netiek izmantotas atbilstoši nodošanas mērķim;

4.4.2. vienpusēji atkāpties no līguma, rakstiski informējot biedrību vismaz 60 dienas iepriekš, ja bezatlīdzības lietošanā nodotās telpas Aizsardzības ministrijai ir nepieciešamas savām vajadzībām vai ja nekustamais īpašums Krustabaznīcas ielā 9, Rīgā, tiek atsavināts un biedrībai nodotas lietošanā citas telpas.

Ministru prezidents Māris Kučinskis

Aizsardzības ministrs Raimonds Bergmanis